አክሲዮን እና ኩባንያ በማቋቋሙ ሂደት እያጋጠሙ ባሉ ተግዳሮቶች ላይ ውይይት እየተካሃደ ነው
“በኢትዮጵያ አክሲዮን እና ኩባንያን ለማቋቋም ባለው ሂደት የሚያጋጥሙ ተግዳሮቶችና የመፍትሄ ሃሳቦች “ በሚል ሃሳብ ላይ  ውይይቱ እየተካሄደ ይገኛል። በውይይቱ የንግድ ሚኒስትሩ አቶ ከበደ ጫኔ አክሲዮኖች የተበታተነ ኢኮኖሚያዊ አቅምን ወደ አንድ ፈርጣማ የኢኮኖሚ ክንድ የሚለውጡ እንጂ የህዝብ ሃብት የሚባክንባቸው ሊሆኑ አይገባም ብለዋል። በአክሲዮኖች እና ኩባንያዎች አመሰራረት ላይ የሚታየውን ችግር ለመቅረፍ ዘርፉን የሚመራ አንድ አካል ይቋቋማልም ነው ያሉት ሚኒስትሩ ። በአሁኑ ወቅት በምስረታ ሂደት በሚያጋጥሙ ችግሮችና መፍትሄዎቻቸው ላይ ያተኮሩ ጥናዊ ጽሁፎች  ቀርበዋል። በቀረቡት ጥናታዊ ፅሁፎች ላይ ባለ አክሲዮኖች አክሲዮን ከገዙ በኋላ ሁሉም  ሠነድና ማረጋገጫ እንዲፈርሙ መደረጉ ረዥም ጊዜ ይወስዳል፣ መደበኛ ፣ ጠቅላላ፣ አስቸኳይ እና የቦርድ ስብሰባዎች ላይ የሚስተዋሉ ክፍተቶች በሰነድ ምዝገባ እና ማረጋገጥ ጋር የተነሱ  ችግሮች ናቸው። ከንግድ ስያሜ እና ማስመዝገብ ጋር በተያያዘ የንግድ ስያሜን ለማግኘት የሚወስደው ጊዜ መርዘም በዓብይንት የተነሳ ችግር ነው። በተነሱት ችግሮች ላይም ተሳታፊዎች የመፍትሄ ውይይት ያደረጉ ሲሆን፥ የጠንካራ ኦዲት መኖር እና ባለ አክሲዮኖች አክሲዮን ከገዙ በኋላ ገንዘቡ የት እንዳለ እና ምን እየተሰራበት መሆኑን የሚቆጣጠር አካል ቢኖር የሚሉት ይጠቀሳሉ። ለአንድ ቀን በሚቆየው የውይይት መድረክ ላይ በርካታ ትላልቅ የንግድ ድርጅቶች ተሳታፊዎች ሲሆኑ፥ ውይይቱን የሚመሩት የንግድ ሚኒስቴር እና  የኢትዮጵያ የንግድና ዘርፍ ማህበራት ምክር ቤት ናቸው ።  ምንጭ ኤፍ.ቢ.ሲ